ಹೊಸಕೋಟೆ ಬಿರಿಯಾನಿಗಾಗಿ ಒಂದೂವರೆ ಕಿಲೋಮೀಟರ್ ಕ್ಯೂ ಹೊಸಕೋಟೆ: ಎಂಟಿಆರ್ ಹೋಟೆಲ್ನ ವಿವಿಧ ಬಗೆಯ ಉಪಹಾರ, ವಿದ್ಯಾರ್ಥಿಭವನ್ ದೋಸೆ, ಚಿಕ್ಕಪೇಟೆ ಬಿರಿಯಾನಿ, ಮಲ್ಲೇಶ್ವರಂ ವೀಣಾ ಸ್ಟೋರ್ಸ್ನ ಇಡ್ಲಿ ವಡೆ.. ಹೀಗೆ ಸಿಲಿಕಾನ್ ಸಿಟಿಯ ಕೆಲವು ಅಂಗಡಿಗಳು ಟೇಸ್ಟಿ ಫುಡ್ಗೆ ಜನಪ್ರಿಯವಾಗಿವೆ. ಜನರು ನಗರದ ವಿವಿಧ ಮೂಲೆಗಳಿಂದ ಇಲ್ಲಿಗೆ ಬಂದು ತಮ್ಮಿಷ್ಟದ ಆಹಾರ ಸವಿಯುತ್ತಾರೆ. ಅದೇ ರೀತಿ ಹೊಸಕೋಟೆಯ ಬಿರಿಯಾನಿ ಕೂಡ ಫೇಮಸ್. ಇಲ್ಲಿ ಬೆಳ್ಳಂಬೆಳಗ್ಗೆ ಜನರು ಕ್ಯೂ ನಿಂತು ಬಿರಿಯಾನಿ ಸವಿಯುತ್ತಾರೆ. ಇನ್ನು ಭಾನುವಾರ ಬಂತು ಅಂದ್ರೆ ಗ್ರಾಹಕರ ಸಂಖ್ಯೆ ಡಬಲ್ ಆಗಿರುತ್ತೆ. ಇಂದು ಕೂಡ ಹೊಸಕೋಟೆ ಬಿರಿಯಾನಿಗಾಗಿ ಸುಮಾರು ಒಂದೂವರೆ ಕಿಲೋಮೀಟರ್ ಉದ್ದ ಜನರು ಕ್ಯೂ ನಿಂತಿದ್ದಾರೆ. ಗ್ರಾಹಕರೊಬ್ಬರು ಮಾತನಾಡಿ, ನಾನು ಮುಂಜಾನೆ 4 ಗಂಟೆಯಿಂದ ಕ್ಯೂನಲ್ಲಿ ನಿಂತಿದ್ದೀನಿ. ಬೆಳಗ್ಗೆ 6.30ಕ್ಕೆ ನನ್ನ ಪಾರ್ಸಲ್ ಸಿಕ್ಕಿದೆ ಎಂದು ಹೇಳಿದ್ರು. ಇಲ್ಲಿ ಬಿರಿಯಾನಿ ತುಂಬಾ ರುಚಿಕರವಾಗಿರುತ್ತೆ. ಹೀಗಾಗಿ ಕಾದರೂ ಪರವಾಗಿಲ್ಲ ಅಂತಾರೆ ಗ್ರಾಹಕರು.